b'\n_START_ARTICLE_\nGeniji v kratkih hla\xc4\x8dah\n_START_SECTION_\nVsebina\n_START_PARAGRAPH_\nGimnazijci in osnovno\xc5\xa1olci ustvarjajo \xc5\xa1olsko glasilo Utripi. S tem si popestrijo vsakdanje \xc5\xa1olske dneve. Soo\xc4\x8dajo se s cveki, ukori, problemi s profesorji in do\xc5\xbeivljajo prve simpatije. Vmes se ustvarjalci glasila sprejo, saj se osmo\xc5\xa1olci Pipi, Miha, Kocka, Bajsi in Razme\xc5\xa1 po\xc4\x8dutijo zapostavljene. Odlo\xc4\x8dijo se, da bodo izdali svoje glasilo, pravzaprav "zarotni\xc5\xa1ki anti\xc4\x8dasopis", z naslovom Antiutripi. To glasilo postane nepri\xc4\x8dakovano uspe\xc5\xa1no, najstniki pa se zopet spoprijateljijo. V skupnem ustvarjanju Utripov so tako dobri, da zmagajo na tekmovanju za najbolj\xc5\xa1e \xc5\xa1olsko glasilo.\n_START_SECTION_\nLiki\n_START_PARAGRAPH_\nGlavne knji\xc5\xbeevne osebe so najstniki; gimnazijci in osnovno\xc5\xa1olci. To so geniji posebne vrste._NEWLINE_Gimnazijci so: Bob, Genij, \xc5\xbdan, Biba, Pika in Pesnik. Osnovno\xc5\xa1olci so: Pipi, Miha, Kocka, Bajsi in Razme\xc5\xa1._NEWLINE__NEWLINE_Stranske knji\xc5\xbeevne osebe so: ravnatelj \xc5\xa1ole Medo, profesorica sloven\xc5\xa1\xc4\x8dine in mentorica Klofutarjeva ali Informacija, ostali profesorji: Dinozaver, Kemik, Filozof, Zgodovinar, Matka in drugi.\n_START_SECTION_\nAnaliza\n_START_PARAGRAPH_\nZgodba je napisana na realisti\xc4\x8den na\xc4\x8din, tako se bralec enostavno v\xc5\xbeivi v glavne knji\xc5\xbeevne osebe. Avtor izrazi veder, duhovit, predvsem pa izrazito humoren pogled na osnovno\xc5\xa1olsko najstni\xc5\xa1tvo in njegov vsakdan, ki ga le tu in tam zasen\xc4\x8dijo usodne stiske. Humorni vlo\xc5\xbeki zgodbo le \xc5\xa1e bolj popestrijo. V zgodbi se pojavi nekaj zapletov: nesoglasja med najstniki, trenja med najstniki in profesorji, a se hitro razpletejo. Zgodba se odvija v \xc4\x8dasu \xc5\xa1olskega pouka oz. med \xc5\xa1olskim letom, dogaja pa se v \xc5\xa1oli, v lokalu "Vesela krem\xc5\xa1nita" in na ulici.'